Vi har efterhånden næsten alle sammen en mobiltelefon. Men de færreste er nok helt sikre på, at vi også har det billigste abonnement. Nu er der hjælp at hente fra et lille nordjysk firma.

- Vi har udviklet en applikation, som overvåger dit forbrug af data, tale og sms/mms. Og på baggrund af den information og information fra samtlige mobilselskaber i Danmark han applikationen lave en liste over de billigste abonnementer, fortæller administrerende direktør i det aalborgensiske firma Mobileaks, Jesper Hyche Sørensen. Det lille program - applikationen - hedder Mobileaks og indeholder priser fra samtlige teleselskaber i Danmark. Den er gratis at hente og bruge. - Vi har valgt, at den kommer med de 35 billigste abonnementer i forhold til dit forbrug. Og så kan du på telefonen se alle betingelser og bestille abonnementet bare ved nogle få tryk, siger Jesper Hyche Sørensen. Mobileaks findes foreløbig kun til telefoner med styresystemet Android.